Experts 1 / 4
Transformasi Kolar Baharu TVET 28 June 2018 Perkembangan ekonomi dunia dan tranformasi perindustrian sedang bergerak menuju era Megatrend dan Industri 4.0. Suka atau tidak, fenomena yang terjadi di berbagai peringkat telah menimbulkan cabaran dan peluang bagi perkembangan dunia perniagaan. Barangan, perkhidmatan, modal dan tenaga kerja kini bergerak ke seluruh dunia pada kadar yang lebih pantas dan bukan seperti pola biasa. Inovasi teknologi membentuk semula perdagangan dan industri meliputi semua sektor. Sejauh mana perkembangan dan tranformasi ini akan memberi kesan positif? Persoalan ini perlu diteliti kerana saat ini kita berada dalam revolusi teknologi yang mengubah rutin kehidupan, kaedah bekerja, pemikiran masa hadapan, dan semakin membolehkan mesin dan perisian menggantikan peranan manusia. Industri dan individu yang agresif merebut peluang yang ditawarkan oleh kemajuan digital akan mendapat manfaat sementara mereka yang diam duduk selesa, akan kehilangan segalanya. Pasaran tenaga kerja dan landskap dunia pekerjaan turut berubah secara drastik sebagai impak digitalisasi kegiatan ekonomi. Justeru membuka peluang baharu bagi kreativiti dan inovasi sekaligus meningkatkan standard tenaga kerja mahir. Automasi akan terus memacu dan berkembang pada dekad yang mendatang. Kemajuan teknologi membentuk kategori pekerjaan baharu, ekoran inovasi dalam kecerdasan buatan, robotik, 'Internet of Things', kenderaan elektrik, pencetakan tiga dimensi, nanoteknologi, bioteknologi, sains bahan, penyimpanan tenaga dan robotik mudah alih yang canggih semuanya memacu pengembangan ini. Potensi berbilion-bilion manusia yang dihubungkan dengan peranti mudah alih, kuasa pemprosesan, kapasiti penyimpanan dan akses terhadap ilmu pengetahuan yang tidak pernah berlaku sebelum ini, memberikan potensi yang tidak terbatas dari segi pemikiran dan tindakan. Walaupun automasi secara tradisi memberi kesan terhadap pekerjaan kolar biru namun ianya juga memberi ancaman kepada pekerjaan kolar putih. Kesan teknologi baharu ini tidak secara keseluruhannya menjejaskan pasaran kerja, malahan mencipta peluang baharu untuk membangunkan, menyenggara atau mengendalikan perisian dan mesin generasi masa hadapan. Akan terdapat jenis pekerjaan baharu yang belum wujud pada masa ini telah mewujudkan klasifikasi pekerjaan yang berbeza yang dikenali sebagai "kolar baharu" - pekerjaan tenaga mahir dengan kemungkinan mobiliti yang tinggi dan tidak memerlukan graduan lepasan universiti untuk mengisi kekosongan spektrum tersebut. Tidak semua jawatan kolar baharu ini memerlukan pendidikan lanjutan atau ijazah dan apa yang paling penting adalah ciri-ciri tenaga kerja ini mempunyai kemahiran yang relevan, sering diperoleh melalui Pendidikan dan Latihan Teknikal dan Vokasional (TVET). Situasi ini menyebabkan pemimpin negara, pemain industri dan sistem pendidikan dibangunkan cara inovatif untuk membina tenaga kerja kolar baharu untuk masa hadapan. Kerangka pekerjaan berorientasikan kolar baharu yang kini tersedia dalam industri yang melibatkan sains data, pengekodan dan pentadbiran awan. Kaedah pengambilan tenaga kerja ini membolehkan 2 / 4
syarikat mencari tenaga kerja yang lebih berkelayakan dan kompetitif. Pekerjaan kolar baharu mendapat permintaan yang tinggi dalam industri pembuatan, di mana pekerjaan kemahiran rendah yang sebelum ini dikategorikan sebagai pekerja kolar biru kini diautomatikasikan oleh robot dan jentera berat. Memandangkan mesin inovatif terus berkembang pesat, terdapat keperluan untuk tenaga kerja terlatih untuk membina, menyelenggara, mengemas kini dan membekalkan bahagian- bahagian untuk teknologi ini. Menurut Sarah Boisvert dalam bukunya The New Collar Workforce, kami mengalami peningkatan yang mendadak dalam halaju dan lingkup perubahan hari ini, yang menjejaskan keseluruhan ekosistem dan strategi pembuatan dan pengeluaran. Kini pemikiran radikal diperlukan lebih dari sebelumnya, untuk menjambatani jurang kemahiran yang masih ada di kebanyakan sektor pembuatan. Evolusi pekerjaan tradisional kolar biru ke dalam pekerjaan yang berfikiran digital yang bekerja secara simbiotik dengan robot dan teknologi pintar akan menjadi kunci kepada pertumbuhan mampan. Mengorak ke hadapan berpaksikan perspektif industri negara dan bersesuaian dengan semangat kerja Malaysia Era Baru, perlantikan Ahli Parlimen Permatang Pauh, Nurul Izzah Anwar sebagai Pengerusi Jawatankuasa Pemerkasaan Pendidikan dan Latihan Teknikal dan Vokasional Malaysia (TVET) memberi harapan besar agar jawatankuasa itu dapat mendepani tuntutan pekerjaan kolar baharu disamping melihat tiga perkara fundemental sebagai keutamaan serius dalam konteks pembangunan kemahiran di negara ini. Ini termasuklah governan dan pengurusan TVET yang lebih baik seperti mewujudkan sistem akreditasi tunggal dan mobiliti pelajar antara semua institusi TVET (termasuk artikulasi). Selain itu, ia dapat memperkasa kualiti dan penyampaian Program TVET untuk menambah baik kebolehpasaran belia berkemahiran seperti menjayakan program yang diterajui industri bagi mengurangkan jurang kemahiran, mengurangkan program berimpak rendah dan bertindan, mengoptimumkan sumber bagi pulangan pelaburan yang lebih baik dan pendanaan pinjaman atau geran latihan perlu ditingkatkan dan membangunkan tenaga pengajar berkualiti bagi menambah baik penyampaian. Mungkin boleh dimulakan dengan perkongsian kepakaran dan sumber antara Sekolah, Institut Latihan Kemahiran, Institusi pasca menengah dan Universiti Teknikal lain untuk mewujudkan program nilai tinggi untuk menyediakan pelajar untuk keperluan pekerjaan kolar baharu. Perkongsian ini diperluaskan di peringkat tempatan dan serantau, di mana mereka boleh disesuaikan dengan keperluan komuniti. Institusi-institusi ini kemudian menjadi hubungan penting untuk memadankan tenaga kerja kolar baharu dengan pekerjaan sektor pembuatan maju. Sebagai contoh, pekerjaan kimpalan hari ini memerlukan kemahiran peringkat tinggi, terutamanya dalam matematik dan teknologi, jadi pekerja boleh menyelesaikan masalah mesin. Ini mungkin memerlukan tenaga kerja mahir ini mendaftar dalam program pensijilan professional atau kompetensi melalui Pendidikan Sepanjang Hayat (PSH). Sesetengah industri yang secara aktif merekrut pekerja kolar baharu juga merancang laluan pendidikan mereka sendiri yang menyediakan pekerja untuk pekerjaan di dalam syarikat mereka. Melalui kerangka kerjasama ini, semua pihak berkepentingan samada sekolah, kolej komuniti, institusi latihan kemahiran dan rakan kongsi perniagaan tempatan berperanan untuk menyediakan pelajar, terutamanya dari latar belakang yang kurang mendapat perhatian, dengan pendidikan yang fokus kepada STEM, membolehkan mereka lulus dengan diploma dan ijazah dalam bidang TVET mengikut keperluan dan kurikulum dengan rakan industri mereka. Kurikulum ini direka berdasarkan Peta Kemahiran, yang mana rakan-rakan industri mencantumkan kemahiran yang diperlukan untuk pekerjaan di masa hadapan. Pendidikan pelajar diperkaya oleh pelbagai pengalaman di tempat kerja yang direka untuk memastikan pelajar menamatkan pengajian kerjaya, termasuk mentoring dengan 3 / 4
profesional industri dan latihan berterusan. Iklim pekerjaan sektor pembuatan kolar baharu juga lebih selamat, lebih mencabar dari segi intelektual dan menawarkan gaji yang lebih baik daripada pekerjaan kolar biru tradisional, menjadikan peluang lebih menarik untuk pelajar yang menamatkan pengajian dari sekolah, kolej dan universiti teknikal. Hal ini dalam rangka mendorong pertumbuhan dan pengembangan penyediaan tenaga kerja yang kompeten, sekaligus untuk memberdayakan masyarakat sekitar menjadi tenaga kerja industri, sehingga dapat meningkatkan kesejahteraan masyarakat dan mencegah munculnya permasalahan sosial. Disediakan oleh Dr. Mohamad Rozi Hassan, Ketua Pegawai Eksekutif, UMP Advanced, Pensyarah Kanan, Fakulti Pengurusan Industri, Universiti Malaysia Pahang. Emel : rozi@ump.edu.my View PDF 4 / 4